Futbalisti TUZVO získali zlatú medailu a putovný pohár

Ani rok 2019 nebol výnimkou a tradícia Futbalového turnaja troch univerzít ostala zachovaná. Tento rok sa hostiteľom stala Technická univerzita vo Zvolene. Dňa 12. 9. 2019 sa uskutočnil Futbalový turnaj troch univerzít o putovný pohár organizovaný pod záštitou rektora Technickej univerzity vo Zvolene – Dr.h.c.prof.Ing.Rudolfa Kropila, PhD. Za príjemného slnečného dňa na veľmi pekne upravenom ihrisku v obci Lieskovec TUZVO privítala hráčov Slovenskej poľnohospodárskej univerzity z Nitry a Univerzity veterinárneho lekárstva a farmácie z Košíc.

Turnaj organizačne zabezpečila Univerzitná odborová organizácia pracovníkov TU vo Zvolene za aktívnej spolupráci zamestnávateľa.

Turnaj otvoril a aj na záver vyhodnotil rektor Technickej univerzity vo Zvolene – Dr.h.c.prof.Ing.Rudolf Kropil, PhD, ktorý zahájil prvý zápas výkopom lopty. Športového podujatia sa zúčastnili predsedovia odborových organizácií z univerzít: doc. RNDr. Zuzana Hlaváčová, CSc. z SPU Nitra, prof. RNDr. Michal Toropila, CSc. z UVLF Košice, doc. Ing. Ján Kováč, PhD., z TU Zvolen, ďalej za vedenie univerzít: prorektor UVLF prof. MVDr. Jozef Nagy, PhD. a prof. Ing. Zdenko Tkáč, PhD. – prorektor SPU Nitra.

Na základe výsledkov jednotlivých zápasov:

TU Zvolen – UVLF Košice 6:1,

SPU Nitra – UVLF Košice 4:0,

SPU Nitra – TU Zvolen 0:0,

sa víťazom turnaja po dlhšej dobe stalo domáce družstvo Technickej univerzity vo Zvolene. Na druhom mieste sa umiestnilo družstvo z SPU Nitra a na treťom mieste skončilo družstvo Univerzity veterinárskeho lekárstva a farmácie v Košiciach. Domáci tak pre našu univerzitu získali nový Putovný pohár, ktorý podľa propozícii turnaja pripravila tentokrát UVLF Košice. .

Za najlepšieho hráča turnaja bol vyhlásený Ing. Marián Tokár z SPU Nitra, za najlepšieho strelca Ing. Pavel Širka z TU vo Zvolene, za najlepšiu hráčku Martina Augustínová a za najlepšieho brankára Jozef Drábik z UVLF Košice.

V prestávkach si hráči a hostia pochutnali na vynikajúcom guláši, ktorí uvarili zamestnanci TU vo Zvolene.

Sponzorsky turnaj podporili: DATALAN, a. s. Bratislava, Vysokoškolský lesnícky podnik TU vo Zvolene, Mraziarne CHRIEN, spol. s r. o. Zvolen, GLOBUS, spol. s. r. o. Zvolen, MÄSPOMA, spol. s. r .o. Zvolen. Všetkým sponzorom za ich sponzorské dary vyslovujeme poďakovanie.

Slávnostné ukončenie turnaja sa uskutočnilo v kultúrnom dome v obci Lieskovec, kde sa v

príjemnej športovej atmosfére všetci dobre cítili.

Organizátorom ďakujem za prípravu skvelého športového podujatia a hráčom vyslovujem poďakovanie za dôstojnú reprezentáciu našej univerzity. Verím, že sa všetci opäť stretneme budúci rok na turnaji v Nitre.

Anna Beňová

hospodárka Rady UOO

Foto: Pavel Koreň

SDT